Vestager gransker Googles dataindsamling

Googles dataindsamling er kommet i EU’s søgelys. Nyhedstjenesten Reuters fortæller, at konkurrencemyndighederne har indledt en undersøgelse af Googles brug af data. Myndighederne, der ledes af Margrethe Vestager, har tidligere uddelt store milliardbøder til Google – voldsomme 59 milliarder kroner har Google måttet betale i bod.

”Kommissionen har sendt spørgsmål som led i en foreløbig undersøgelse af Googles praksis med hensyn til googles indsamling og brug af data,” skriver Vestagers folk i en mail til nyhedstjenesten.

Et dokument, som Reuters har set, viser, at EU’s fokus er på data, der er relateret til lokale søgetjenester, online-annoncering, online-annoncemålretningstjenester, login-tjenester og  webbrowsere. Tættere på en forklaring kommer vi ikke.

Vestagers konkurrencemyndigheder har tidligere været efter Google og firmaets indsamling af data, men Google forklarer sig med, at de bruger data til at forbedre sine tjenester, og at brugerne kan administrere, slette og overføre deres data til enhver tid.

Margrethe Vestager har også Apple i sigtekornet. Kommissionen undersøger i øjeblikket både praksis omkring Apple Pay og – endnu vigtigere – om App Store er konkurrenceforvridende. Sidstnævnte på grundlag af en klage fra Spotify.

Vestager gransker Googles dataindsamling